Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Alytaus rajono savivaldybės administracijos (toliau – Perkančioji organizacija) vykdomo pirkimo Nr. 8513071 „Gaisrų gesinimo automobilis (Atviras konkursas)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl ekonominio naudingumo 
1.1. Tarnyba pažymi, kad Perkančioji organizacija, nusprendusi vykdyti Pirkimą pagal ekonomiškai naudingiausio pasiūlymo vertinimo kriterijus, pirmiausia turi įvertinti, ar pasirinkti ekonomiškai naudingiausio pasiūlymo vertinimo kriterijai atspindi potencialią ekonominę naudą, ar bus pasiekti konkretūs pirkimo tikslai, o tokius sprendimus motyvuoti iki Pirkimo pradžios, t. y., Perkančioji organizacija turi turėti pagrindžiančius dokumentus (pavyzdžiui, pirkimo paraiškoje, viešųjų pirkimų komisijos posėdžio protokole ar kituose dokumentuose), kodėl pasirinkti vieni ar kiti ekonomiškai naudingiausio pasiūlymo vertinimo kriterijai, jų parametrai, kodėl jiems suteikti vieni ar kiti lyginamieji svoriai, ir kokia jų įtaka perkamo objekto naudojimo efektyvumui bei potencialiai ekonominei naudai. 
Pasiūlymų vertinimo kriterijų lyginamųjų svorių nustatymo ir balų suteikimo tvarkos derinys lemia, kiek svarbus yra kiekvienas pasiūlymų vertinimo kriterijus, užtikrinant geriausią Perkančiosios organizacijos mokamos kainos ir pagal pasiūlymus gaunamos kokybės santykį, taip pat parodo, kiek daugiau Perkančioji organizacija yra linkusi mokėti už kokybiškesnius pasiūlymus, todėl, siekiant racionaliai naudoti Pirkimui skirtas lėšas, pasiūlymų vertinimo kriterijų lyginamųjų svorių nustatymą ir balų suteikimo tvarką turėtų lemti ne Perkančiosios organizacijos intuicija, o tinkama analizė bei simuliacijos, atliekamos prieš paskelbiant apie Pirkimą, rezultatai. Tarnyba pažymi, kad Įstatymo 17 straipsnio 2 dalies 1 punktas įpareigoja perkančiąsias organizacijas siekti, jog prekėms, paslaugoms ar darbams skirtos lėšos būtų naudojamos racionaliai, ir nors simuliacijos parodo tik hipotetinius pasiūlymo vertinimo atvejus, tačiau tokie skaičiavimai parodo, kokia pinigine išraiška yra vertinamas vienas ar kitas ekonominio naudingumo kriterijus. 
Pirkimo sąlygų (toliau – PS) 8 priede „Pasiūlymų vertinimo kriterijai ir sąlygos“ (toliau – Vertinimo sąlygos) nustatyti pasiūlymų vertinimo kriterijai, kainos kriterijui (C) suteikiant lyginamąjį svorį 80, prekių pristatymo termino trukmei (PR) suteikiant lyginamąjį svorį 20.
Pažymėtina, kad vertinant pasiūlymus pagal kainos ir kokybės santykį, vertinimo kriterijai turi būti susiję su Perkančiosios organizacijos poreikiais Pirkimo objektui, su tuo, kokią Perkančioji organizacija gautų papildomą ekonominę naudą, už kurią yra pasirengusi mokėti daugiau. Vertinimo sąlygų 3.1.4 papunktyje nustatyta kriterijaus „Prekių pristatymo termino trukmė (PR)“ apskaičiavimo tvarka: „Prekių pristatymo terminas mėnesiais 3 mėn. – 0 balų; 2 mėn. – 10 balų; 1 mėn. – 20 balų. Hipotetiniais skaičiavimais modeliuojant situacijas[footnoteRef:2] pagal numatomą Pirkimo vertę, 20-ies kokybės balų vertė finansine išraiška yra apie 10 822,00 Eur be PVM. Kitaip tariant, tiekėjas, pasiūlęs maksimalų 3 mėnesių pristatymo terminą ir negavęs balų pagal šį kriterijų, galėtų konkuruoti su tiekėju, pasiūliusiu maksimalią leistiną 41 322,31 Eur be PVM kainą ir 1 mėnesio pristatymo terminą, tik tuo atveju, jeigu jo pasiūlymo kaina būtų maždaug 10 822,00 Eur be PVM mažesnė. Tai rodo, kad Perkančioji organizacija trumpesniam prekių pristatymo terminui suteikė reikšmingą ekonominę vertę, todėl iki Pirkimo pradžios priimti sprendimai dėl šio ekonominio naudingumo kriterijaus lyginamojo svorio, balų skyrimo tvarkos ir jų piniginės išraiškos turėtų būti pagrįsti objektyvia analize bei simuliacijomis. [2: Tarnybos nuomone, nors duomenų simuliacijos parodo tik hipotetinius pasiūlymo vertinimo atvejus, tačiau tokie skaičiavimai įrodo, kokia pinigine išraiška yra vertinamas vienas ar kitas ekonominio naudingumo kriterijus.] 

Be to, atkreiptinas dėmesys, kad pagal Vertinimo sąlygų 3.1.3 papunktį tiekėjui pasiūlius tarpinį pristatymo terminą (pvz., 1,5 ar 2,5 mėn.) už šį ekonominio naudingumo kriterijų skiriama 0 balų. Tokiu būdu objektyviai trumpesnis pristatymo terminas nėra vertinamas palankiau nei maksimalus leistinas 3 mėnesių terminas, nors Perkančioji organizacija prekę gautų anksčiau. Atsižvelgiant į tai, kyla abejonių, ar nustatyta balų skyrimo tvarka atitinka Įstatymo 55 straipsnyje ekonomiškai naudingiausio pasiūlymo vertinimo kriterijams keliamus reikalavimus, kadangi objektyviai trumpesnis prekės pristatymo terminas tam tikrais atvejais nėra vertinamas palankiau nei maksimalus leistinas pristatymo terminas. Be to, tokia balų skyrimo tvarka nėra suderinama su Ekonomiškai naudingiausio pasiūlymo vertinimo gairėse akcentuojamu siekiu vertinimo kriterijais atspindėti Perkančiosios organizacijos gaunamą ekonominę naudą. Atsižvelgdama į tai, Tarnyba rekomenduoja nustatyti tokią balų skyrimo tvarką, kuri leistų proporcingai įvertinti visus objektyviai trumpesnius prekės pristatymo terminus pagal jų Perkančiajai organizacijai sukuriamą ekonominę naudą.
1.2. Vertinimo sąlygų 3.1.2 papunktyje ekonominio naudingumo balo apskaičiavimo formulėje nurodyta vertė „51 322,31 Eur be PVM“, tačiau tame pačiame papunktyje taip pat nurodyta vertė „41 322,31“. Tarnyba atkreipia dėmesį, kad PS 8.4 papunktyje nurodyta: „Pirkimui skirta maksimali lėšų suma 50 000,00 Eur su PVM (41 322,31 Eur be PVM)“. Atsižvelgiant į tai, kad Pirkimo dokumentai turi būti tikslūs, aiškūs ir be dviprasmybių (Įstatymo 35 straipsnio 4 dalis), rekomenduojama patikslinti ekonominio naudingumo balo apskaičiavimo formulėje pateiktą informaciją. 

2. Dėl techninės specifikacijos
PS 2 priedo „Techninė specifikacija“ (toliau – Techninė specifikacija) 2.5 papunktyje nurodyta „Įrodant siūlomos prekės atitiktį techninės specifikacijos reikalavimams (pagrindžiančių dokumentų kartu su pasiūlymu pateikti nereikia, reikia nurodyti tik jų atitiktį, pačių dokumentų PO reikalaus tik iš galimo laimėtojo), pateikiami gamintojo interneto puslapį, katalogą ar kitą dokumentą kuriame išdėstyta visa informacija apie siūlomą prekę <...>“. Taigi, PS 2.5 papunktyje siūloma prekės atitikties Techninei specifikacijai įrodinėjimo tvarka sudaro prielaidas Techninės specifikacijos reikalavimų atitiktį iš esmės vertinti tik po galimo laimėtojo nustatymo, nors pagal Įstatymo 45 straipsnio 1 dalies 1 punktą, Procedūrų vadove ir Pasiūlymų vertinimo gairėse aprašytą pasiūlymų vertinimo eigą techninės specifikacijos atitiktis turėtų būti vertinama pasiūlymų vertinimo etape. Pirkimo procedūrų vadovo 1.3 skyriuje „Pasiūlymų vertinimas“ nurodyta, kad pasiūlymų vertinimo etape pirkimo vykdytojas pirmiausia tikrina, ar tiekėjų pasiūlymuose nurodytos prekės, paslaugos ar darbai atitinka techninės specifikacijos reikalavimus <...>“. To paties vadovo 1.4 skyriuje „Įrodančių dokumentų teikimas ir gavimas“ nurodyta, kad tik nustačius galimai ekonomiškai naudingiausią pasiūlymą, pirkimo vykdytojas kreipiasi į jį prašydamas pateikti aktualius dokumentus patvirtinančius Europos bendrajame viešųjų pirkimų dokumente (EBVPD) nurodytą informaciją. Be to, Pasiūlymų vertinimo gairių 8 skyriuje „Pasiūlymų vertinimas pagal kriterijus“ pažymėta, kad prieš nustatant ekonomiškai naudingiausią pasiūlymą pasiūlymai turi būti iš esmės išnagrinėti ir neturėtų susidaryti situacija, kai tik po ekonomiškai naudingiausio pasiūlymo nustatymo paaiškėja, jog pasiūlytas pirkimo objektas neatitinka techninės specifikacijos reikalavimų. 
Atsižvelgdama į aukščiau išdėstytą, Tarnyba rekomenduoja pakartotinai peržiūrėti ir patikslinti Techninės specifikacijos 2.5 papunktyje numatytą prekės atitikties techninės specifikacijos reikalavimams įrodinėjimo tvarką. 

3. Dėl sutarties projekto
Įvertinus PS 7 priedą „Sutarties projektas“ (toliau – Sutarties projektas) nustatyta, kad naudojamos Tarnybos patvirtintos Prekių viešojo pirkimo–pardavimo sutarties tipinės sąlygos, tačiau yra pakoreguotos jų bendrosios dalies sąlygos. Tarnyba pažymi, kad Tipinių prekių viešojo pirkimo–pardavimo sutarties sąlygų bendrosios dalies sąlygų ir struktūros keisti pačioje bendrojoje dalyje negalima (daugiau žr. DUK). Esant poreikiui, atsižvelgiant į perkamo objekto ypatumus, atitinkamos sąlygos gali būti tikslinamos Tipinių prekių viešojo pirkimo–pardavimo sutarties sąlygų specialiosios dalies 14 skyriuje „Bendrųjų sąlygų pakeitimai ir papildymai“. Atsižvelgdama į tai, Tarnyba rekomenduoja: 1) ateityje vykdomuose pirkimuose nekeisti Tipinių prekių viešojo pirkimo–pardavimo sutarties tipinių sąlygų bendrosios dalies sąlygų, o esant poreikiui reikiamas korekcijas atlikti specialiosios dalies 14 skyriuje „Bendrųjų sąlygų pakeitimai ir papildymai“;
2) ateityje vykdomuose pirkimuose naudoti aktualią Tarnybos patvirtintą Tipinių prekių viešojo pirkimo–pardavimo sutarties sąlygų redakciją.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


